เดินหน้านำนักออกแบบรุ่นใหม่ ร่วมพัฒนาผลิตภัณฑ์ท้องถิ่นทั่วประเทศ ส่งเสริมการจ้างงาน สร้างมูลค่าเพิ่มเศรษฐกิจชุมชน
นายอิทธิพล คุณปลื้ม รัฐมนตรีว่าการกระทรวงวัฒนธรรม กล่าวว่า จากการที่สำนักงานศิลปวัฒนธรรมร่วมสมัยจัดโครงการพัฒนาศักยภาพนักออกแบบรุ่นใหม่ผ่านการแข่งขันทักษะด้านการออกแบบ โดยคัดเลือกนักศึกษาลงพื้นที่ร่วมพัฒนาสินค้า ผลิตภัณฑ์ และบริการชุมชนต่อเนื่องเป็นปีที่ 7 ซึ่งปีนี้ได้คัดเลือก 5 ชุมชน ของจังหวัดหนองคาย ในการสร้างสรรค์ผลิตภัณฑ์เพิ่มมูลค่าแก่สินค้าและบริการของชุมชน และได้มอบรางวัลแก่ผู้ชนะจากมหาวิทยาลัยศรีนครินทรวิโรฒ ที่ออกแบบตราสัญลักษณ์และบรรจุภัณฑ์ ให้กับกลุ่มวิสาหกิจชุมชนบ้านดงป่าเปลือย ช่วยสร้างมูลค่าเพิ่มให้กับสินค้า สร้างการจดจำ ผลักดันชุมชนบ้านดงป่าเปือยสู่การท่องเที่ยวเชิงนิเวศและเชิงวัฒนธรรมอย่างยั่งยืน รวมทั้งได้สร้างความสุขให้ชุมชนอย่างมากสำหรับโครงการดังกล่าวได้รับการตอบรับจากชุมชนท้องถิ่นทั่วประเทศ ช่วยสร้างงานสร้างอาชีพแก่ประชาชน นำไปสู่การท่องเที่ยวเชิงวัฒนธรรมได้อย่างดี ทั้งนี้ได้มอบหมายให้สำนักงานศิลปวัฒนธรรมร่วมสมัยได้ประสานงานกับผู้ประกอบการและชุมชนต่างๆ ในการนำผลิตภัณฑ์มาต่อยอดภายใต้โครงการจำหน่ายผลิตภัณฑ์วัฒนธรรมชุมชนไทย พร้อมจดทะเบียนทรัพย์สินทางปัญญา ซึ่งปีนี้ได้ลงนามความร่วมมือกับภาคเอกชนจำหน่ายสินค้ามียอดเจรจาธุรกิจแล้วกว่า 600 ล้านบาท